‘निकष’ के नये अंक में अज्ञेय की ‘सागर तट की सीपियाँ’ कविता इस धारणा को पुष्ट करती है कि अब वे अपने को दुहरा रहे हैं. सागर, सीप और रेत के प्रतीक क्या अभी तक नहीं घिसे? ‘रूप की प्यास’ में भी ‘दृश्य के भीतर से कुछ के उमड़ कर बोलने’ की बात हम सुन चुके हैं. यों वे कलाकार हैं, पुराने प्रतीकों को भी नया संदर्भ तो दे ही सकते हैं. लेकिन ‘बर्फ की झील’ का नया प्रतीक लेकर भी वे मार्मिक प्रभाव नहीं उत्पन्न कर सके, यह चिन्त्य है. सर्वेश्वर का ‘स्वयम् से साक्षात्कार’ कविता की उठान जितनी प्रभावशाली है, अंत उतना ही अकाव्यात्मक. भारती के पास गुनगुनी धूप, मोमबत्ती, कसे अंग जैसी थोड़ी सी पूँजी है, जो उनकी हर कविता में आने के लिए लाचार है, इसलिए ‘श्याम, एक थकी लड़की’ में इन्हें देखकर आश्चर्य नहीं होता.